На основу члана 139-244. Закона о привредним друштвима ("Службени гласник РС”, бр. 36/2011, 99/2011, 83/2014 - др. закон, 5/2015 и 44/2018, 95/2018, 91/2019 И 109/21) оснивачи друштва са ограниченом одговорношћу :

Град Ниш, са седиштем у Ул.7 Јули бр.2, пиб 100232752, матични 17620541, кога заступа Градоначелница Драгана Сотировски (у даљем тексту: Оснивач-члан )

Спортско Удружење Фудбалски Савез Србије ул. Теразије бр. 35, Београд, (Стари Град), ПИБ: 100037799, МБ :07024118, које заступа генерални секретар Јован Шурбатовић,ЈМБГ: 2903968710114 (у даљем тексту: Оснивач-члан )

Закључују дана \_\_\_\_\_\_\_\_\_\_\_\_\_\_\_

**УГОВОР О ОСНИВАЊУ ДРУШТВА СА ОГРАНИЧЕНОМ ОДГОВОРНОШЋУ**

Овим Уговором оснивачи у складу са законом, оснивају друштво са ограниченом одговорношћу, ( у даљем тексту: Друштво ), уређују своје односе са Друштвом, међусобне односе поводом оснивања Друштвa, питања која се тичу управљања и пословања Друштвa, као и поједина друга питања од значаја за Друштво.

Сходно наведеном уговорне стране су се споразумеле о следећем из Уговора:

**Члан 1.**

Овом Уговором се уређује:

* + - подаци о члановима друштва;
    - пословно име и седиште друштва;
    - претежна делатност друштва;
    - укупан износ основног капитала друштва;
    - износ новчаног улога, односно новчану вредност и опис неновчаног улога члана друштва;
    - време уплате новчаног улога, односно уношење неновчаног улога;
    - удео члана друштва у укупном основном капиталу изражен у процентима;
    - врста и надлежности органа друштва; 
    - заступање друштва;
    - трајање и престанак друштва;
    - остала питања.

**ПОСЛОВНО ИМЕ И СЕДИШТЕ ДРУШТВА**

**Члан 2.**

Пословно име друштва гласи:

Sportski centar fudbalskog saveza regiona istočne Srbije Niš, Društvo sa ograničenom odgovornošću (у даљем тексту: Друштво)

Скраћено пословно име Друштвa гласи:

SC FSRIS NIŠ DOO Niš

**Члан 3.**

Седиште Друштвa је на следећој адреси:

Видоја Јовановића прилаз, 3, ББ,Нишка Бања

Мејл адреса Друштвa за пријем електронске поште је:

[scfsrisnis@gmail.com](mailto:scfsrisnis@gmail.com)

Одлуку о промени пословног имена и/или седишта Друштвa доноси Скупштина.

Пословна писма и друга документа Друштвa, укључујући и оне у електронској форми, који су упућени трећим лицима, садрже следеће податке: пословно име и правну форму друштва, седиште, регистар у који је регистровано и број трансакције друштва, пословно име и седиште банке код које има рачун, као и број рачуна, порески идентификациони број.

**ПРЕТЕЖНА ДЕЛАТНОСТ**

**Члан 4.**

Претежна делатност којом ће се Друштво бавити је: 93.11-Делатност спортских објеката.

Друштво може, уз испуњење услова у погледу техничке опремљености, заштите на раду и заштите и унапређења животне средине, као и друге прописане услове да обавља све законом дозвољене делатности.

Друштво може да обавља и делатности за које је законом прописано предходно прибављање сагласности, дозволе или другог акта државног органа, само по добијању те дозволе, сагласности или другог акта државног органа.

**ОСНОВНИ КАПИТАЛ**

**Члан 5.**

Основни капитал Друштвa је новчани и неновчани улог оснивача.

Укупан уписани новчани капитал друштва износи: 3.000.000,00 евра у динарској противвредности по средње курсу НБС на дан уплате.

Укупан уплаћени новчани капитал друштва износи 0 динара.

Укупан уписани неновчани део капитала друштва износи: 2.686.415,00 евра или по средњем курсу НБС на дан процене 29.03.2024. године, 314.690.700,00 динара.

Укупан унети неновчани део капитала друштва износи 2.686.415,00 евра или по средњем курсу НБС на дан процене 29.03.2024. године, 314.690.700,00 динара.

Оснивачи на основу налаза и мишљења вештака грађевинске струке, утврђују вредност неновчаног улога у износу од 2.686.415,00 евра или по средњем курсу НБС на дан процене 29.03.2024 године, 314.690.700,00 динара.

Оснивач Град Ниш, уноси у друштво неновчани улог, и то грађевиснко земљиште на катастарској парцели кп.бр. 8809 КО Нишка Бања, површине 67701 mkv и истовремено даје сагласност да се без накнадног одобрења Друштво након уписа у регистар привредних субјеката упише и у јавним књигама у евиденцији непокретности.

**Члан 6.**

Основни капитал друштва може се одлуком Скупштине повећати новим улозима или претварањем расположивих резерви за ове намене у основни капитал.

Основни капитал друштва може се смањити одлуком Скупштине, али не испод законом прописаног минимума основног капитала.

Смањење основног капитала Друштвa по једном основу може се извршити истовремено са повећањем његовог основног капитала по другом основу у складу са законом.

Регистрација повећања и смањења основног капитала Друштвa врши се, по правилу, једном годишње и то у року од 30 (тридесет) дана од дана одржавања годишње скупштине чланова Друштвa.

**Члан 7.**

У циљу покривања губитака Друштвa и/или у циљу унапређења пословања Друштвa, као и за обезбеђивање обртних средстава, чланови Друштвa могу донети одлуку о улагању додатних улога. Додатни улози чланова Друштвa сразмерни су уделима, осим ако Скупштина Друштвa не одлучи другачије.

Чланови Друштвa немају обавезу уношења додатних улога нити обавезу обезбеђивања ма каквих финансијских средстава у било ком облику нити Друштву нити правним субјектима којима управља односно које финансира Друштво (повезана правна лица),осим ако није другачије утврђено Уговором чланова Друштвa.

Чланови Друштвa који не изврше своју обавезу уношења додатних улога на начин и у роковима утврђеним одлуком Скупштине Друштвa, одговарају осталим члановима Друштвa као и самом Друштву за штету прузроковану оваквим непоступањем.

**ЧЛАНОВИ ДРУШТВА**

**Члан 8.**

Чланови Друштвa су:

1. Град Ниш:

са уписаним неновчаним улогом који износи : 2.686.415,00 евра или по средњем курсу НБС на дан процене 29.03.2024 године, 314.690.700,00 динара.

Са унетим неновчаним улогом који износи : 2.686.415,00 евра или по средњем курсу НБС на дан процене 29.03.2024 године, 314.690.700,00 динара.

а што износи 47,24% удела у укупном капиталу друштва

Неновчани улог члана састоји се из: градског грађевинског земљишта односно катастарске парцеле кп. Бр кп. Бр. 8809 КО Нишка Бања, површине 67701 мкв.

1. Спортско Удружење Фудбалски Савез Србије :

Са уписаним новчаним улогом који износи : 3.000.000,00 евра

Са уплаћеним новчаним улогом који износи: 0 динара.

а што износи 52,76 % удела у укупном капиталу друштва

Неуплаћени улог биће уплаћен до дана 15.05.2028 године, а у случају да се не изврши ова уплата, примениће се одредбе Закона о привредним друштвима.

**Члан 9.**

Без обзира на чињеницу да удели чланова Друштвa могу бити процентуално различити, сразмерно вредности улога чланова Друштвa у основни капитал Друштвa, сваки члан Друштвa може имати само један удео у Друштву, у складу са законом.

Право гласа чланова Друштвa,међутим, као и њихово право на учешће у добити Друштвa и расподели ликвидационог ишка сразмерни су уделима чланова Друштвa (процентуалано израженим) .

Право гласа чланова Друштвa, као и имовинска права према Друштву укључујући и учешће у добити и расподели ликвидационог вишка, сразмерни су уделима чланова Друштвa.

**Члан 10.**

Друштво је дужно да у свом седишту води Књигу удела у коју се уписују подаци о члановима друштва, износу уговореног и уплаћеног и унетог улога, допунски улози, оптерећења удела, број и проценат гласова сваког удела, промене на уделима и промене власника удела, укључујући и време преноса и име преносиоца и стицаоца, као и сви други подаци прописани законом.

Упис у Књигу удела има конститутиван карактер у односу на Друштво, будући да се чланом Друштвa сматра само оно лице које је у том својству уписано у Књигу удела, док се у односу на трећа лица чланом Друштвa сматра оно лице које је у том својству регистровано у Агенцији за привредне регистре.

Сматра се да је члан Друштвa, уколико није раније уписан у Књигу удела, даном подношења регистрационе пријаве Агенцији за привредне регистре уписан у Књигу удела, без обзира када је регистрација спроведена.

За тачност података садржаних у Књизи удела, као и за благовремено подношење пријаве за регистрацију и све релевантне документације Агенцији за привредне регистре ради регистрације и објављивања промене података уписаних у Књизи удела, одговара директор Друштвa који је једино овлашћен да подноси пријаве промене регистрованих података, односно да да овлашћење трећем лицу за таква поступања.

**Члан 11.**

Друштво може стећи сопствени удео/уделе. Друштво по основу сопственог удела нема право гласа, нити се тај удео рачуна у кворум гласова, нити даје право на дивиденду, а уколико Друштво не отуђи сопствени удео у року од 1 (једне) године дана од дана његовог стицања, сопствени удео Друштвa се обавезно поништава.

**Члан 12.**

Скупштина чланова Друштвa може донети одлуку о:

* Повлачењу удела у случају добровољног иступања члана из Друштвa у складу са законом,
* Поништавању удела или делова удела у случају (и) принудног иступања из Друштвa, и (или) у случају да Друштвоне отуђи сопствени удео у року од годину дана од дана стицања удела од стране Друштвa, као и у другим случајевима прописаним законом.

Одлука Скупштине чланова Друштвa о повлачењу удела из овог Оснивачког акта има за последицу престанак чланства у Друштву, поништење удела и смањење основног капитала.

**Члан 13.**

У случају да члан Друштвa намерава да свој удео или део удела у Друштву да у залогу или оптерети на било који други начин, дужан је да предходно прибави сагласност Друштвa (Скупштине Друштвa), осим ако није другачије одређено Уговором Чланова Друштвa.

**ПРАВА, ОБАВЕЗЕ И ОДГОВОРНОСТИ ЧЛАНА ДРУШТВА ПРЕМА ПРИВРЕДНОМ ДРУШТВУ И ДРУШТВА ПРЕМА ЧЛАНУ ДРУШТВА**

**Члан 14.**

Друштво самостално иступа у правном промету и за своје обавезе одговара својом целокупном имовином. Чланови Друштвa не одговарају за обавезе Друштвa.

**Члан 15.**

Члан Друштвa може пренети свој удео на треће лице само уз поштовање права пречег стицања од стране Друштвa и другог члана Друштвa, у свему у складу са одредбама овог Уговора.

Члан друштва који жели да пренесе свој удео у Друштву на треће лице, дужан је да тај удео најпре понуди Друштву. Друштво може да искористи паво прече куповине у року од 30 (тридесет) дана од дана пријема писмене понуде члана Друштвa који располаже својим уделом. Ако Скупштина Друштвa не искористи право прече куповине удела у року од 30 (тридесет) дана од дана пријема писмене понуде члана Друштвa који располаже својим уделом, члан Друштвa који је понуду учинио Друштву мора ту исту понуду доставити свим преосталим члановима Душтва. Преостали чланови Друштвa могу да искористе право прече куповине удела у року од 30 (тридесет) дана рачунајући од дана пријема писмене понуде члана Друштвa који располаже својим уделом. Уколико преостали чланови Друштвa не искористе своје право прече куповине у року од 30 (тридесет) дана од дана пријема писмене понуде члана Друштвa који располаже својим уделом, члан Друштвa који располаже својим уделом може пренети свој удео трећем лицу по цени и у складу са другим условима своје понуде учињеним Друштву односно преосталим члановима Друштвa, или по вишој цени.

У случају преноса удела члана Друштвa у извршном поступку, Друштво и други чланови Друштвa имају право прече куповине, на начин предвиђен прописима о принудном извршењу.

Право прече куповине, примењује се како у случају располагања уделом, тако и у случају располагања делом удела, а важи и у свим случајевима преноса или отуђења удела у Друштву, а посебно у случајевима размене и поклона.

**Члан 16**.

Удео се преноси уговором у писменој форми са овереним потписима преносиоца и стицаоца који су обавезни да без одлагања обавесте Друштвоо (и) извршеном преносу, (ии) промени члана, и (иии)времену учињеног преноса ради уписа ове промене у Књигу удела.

У случају преноса удела или дела удела врши се измена овог оснивачког акта. Одредбе овог Оснивачког акта и Уговора Чланова Друштвa обавезиваће сваког новог приступајућег члана Друштвa, у смислу одредби овог Уговора, на исти начин на који ови акти обавезују Чланове Друштвa.

Члан Друштвa може свој удео у Друштву дати у залог или оптеретити на други начин у свему у складу са законом и Уговором чланова Друштвa. Давање удела у залогу се уписује у Књигу удела и у Регистар залоге.

**Члан 17.**

У случају да било који члан Друштвa намерава да прода свој удео трећем савесном лицу (” Очекивани купац”) и у том смислу прими понуду од Очекиваног купца, а други чланови Друштвa не искористе право прече куповине у складу са законом, овим Оснивачким актом и Уговором Чланова Друштвa, остали чланови Друштвa имају право да продају своје уделе Очекиваном купцу под истим условима који су понуђени од стране Очекиваног купца члану Друштвa који је намеравао да прода свој удео („Tag Along право”).

Члан Друштвa који намерава да прода свој удео има обавезу да предузме све како би обезбедио да преосталим члановима Друштвa буде пружена прилика да продају своје уделе Очекиваном купцу и то под истим условима који су понуђени члану Друштвa који намерава да прода свој удео. Члан Друштвa који намерава да прода свој удео је такође обавезан да обезбеди да Очекивани купац закључи одговарајући уговор о продаји удела.

Члан Друштвa који намерава да прода свој удео је дужан да осталим члановима Друштвa достави обавештење о продаји и преносу удела или да им на други начин достави важећу понуду (или њену оверену копију), која понуда је обавезујућа у периоду од 40 дана,а у којој понуди Очекивани купац изражава намеру да купи уделе осталих чланова Друштвa под једнаким условима који су садржани у понуди члану Друштвa који намерава да прода свој удео.

Остали чланови Друштвa могу остварити Tag Along право у року од 40 дана рачунајући од дана пријема обавештења о продаји и то достављањем писменог обавештења члану Друштвa који намерава да прода свој удео и Очекиваном купцу у коме их обавештавају да су вољни да продају своје уделе под условима који су прецизно одређени у понуди Очекиваног купца („Tag along обавештење”). Tag along обавештење треба да буде приложено уз писмену изјаву од одрицања од права прече куповине.

У случају када је други члан Друштвa доставио Tag along обавештење, Очекивани купац купује удео другог члана Друштвa закључењем уговора о куповини удела са чланом Друштвa који је намеравао да прода свој удео, а уговорна страна у овом уговору је такође и други члан Друштвa који продаје свој удео Очекиваном купцу. Уговор о продаји и куповини удела се закључује у року од 30 дана рачунајући од дана пријема Tag along обавештења од стране Очекиваног купца- под условом да су испуњени сви услови који су прописани Оснивачким актом, Уговором Чланова Друштвa и одговарајућим законским прописима.

У циљу избегавања сумње, у случају да Очекивани купац не намерава да купи све уделе на основу чега би постао искључиви власник у Друштву, остали чланови Друштвa имају право да учествују у понуђеном уделу који је предмет куповине од стране Очекиваног купца сразмерно свом учешћу у Друштву (prorata). У случају да један чланова Друштвa не искористи своје Tag along право, остали чланови Друштвa имају право да искористе Tag along право у односу на тај удео за који није искоришћено ово Tag alongправо, сразмерно свом учешћу у Друштву(про-рата).

**ИЗВЕШТАЈИ, ДОБИТ И ПЛАЋАЊА**

**Члан 18.**

Директор Друштвa подноси годишњој скупштини друштва финансијске извештаје и извештаје о пословању, а по потреби и извештај ревизора, на усвајање.

Усвајање финансијских извештаја или било којих других извештаја од стране Скупштине Друштвa не утиче на остваривање права члана Друштвa ако се касније покаже да су нетачни или погрешни.

Друштво може вршити исплате члану Друштвa у било које време, ако то плаћање није супротно одредбама Закона о привредним друштвима о ограничењима плаћања и Уговором Чланова Друштвa.

Друштво не може вршити плаћања нити се може обавезати на плаћања свом члану Друштвa ако би после плаћања:

Нето имовина Друштвa била мања од његовог основног капитала, увећаног за резерве које се могу користити за исплате, а умањеног за износ који је друштво дужно да унесе у резерве за годину у којој се врше исплате.

Уколико би Друштво било онемогућено да плаћа своје дугове чија се доспелост очекује у редовном току пословања друштва.

Изузетно , Друштво може извршити плаћања члану Друштвa, ако из финансијских извештаја припремљених у складу са законом којим се уређује рачуноводство и ревизија произилази да је исплата разумна у датим околностима.

**ОРГАНИ ДРУШТВА**

**Члан 19.**

Управљање друштвом је организовано као једнодомно.

Органи Друштвa су: Скупштина Друштвa и директор.

Друштво заступа директор, а може га заступати и Прокуриста.

Овлашћења органа друштва и делокруг рада утврђује се у складу са Законом о привредним друштвима.

**СКУПШТИНА**

**Члан 20.**

Скупштина је орган власника друштва и Скупштину чине сви чланови друштва, односно оснивачи.

Сваки члан Друштвa има право гласа у Скупштини сразмерно учешћу његовог удела у основном капиталу Друштвa.

**Члан 21.**

Скупштина друштва врши следеће послове и одлучује о:

Скупштина доноси одлуке обичном већином гласова присутних чланова који имају право гласа по одређеном питању:

* доноси измене оснивачког акта;
* усваја финансијске извештаје, као и извештаје ревизора ако су финансијски извештаји били предмет ревизије;
* надзире рад директора и усваја извештаје директора, ако је управљање друштвом једнодомно;
* одлучује о повећању и смањењу основног капитала друштва, као и о свакој емисији хартија од вредности;
* одлучује о расподели добити и начину покрића губитака, укључујући и одређивање дана стицања права на учешће у добити и дана исплате учешћа у добити члановима друштва;
* именује и разрешава директора и утврђује накнаду за његов рад односно начела за утврђивање те накнаде, ако је управљање друштвом једнодомно;
* именује ревизора и утврђује накнаду за његов рад;
* одлучује о покретању поступка ликвидације, као и о подношењу предлога за покретање стечајног поступка од стране друштва;
* именује ликвидационог управника и усваја ликвидационе билансе и извештаје ликвидационог управника;
* одлучује о стицању, поништењу и расподели сопствених удела и стицању, подели и поништењу резервисаних сопствених удела;
* одлучује о обавезама чланова друштва на додатне уплате и о враћању тих уплата;
* одлучује о захтеву за иступање члана друштва;
* одлучује о искључењу члана друштва из разлога неплаћања, односно неуношења уписаног улога;
* одлучује о покретању спора за искључење члана друштва;
* одлучује о повлачењу и поништењу удела;
* именује и разрешава остале заступнике друштва, ако је управљање друштвом једнодомно;
* одлучује о покретању поступка и давању пуномоћја за заступање друштва у спору са прокуристом, као и у спору са директором, ако је управљање друштвом једнодомно.
* одлучује о покретању поступка и давању пуномоћја за заступање друштва у спору против члана друштва;
* одобрава приступање новог члана и даје сагласност на пренос удела трећем лицу у случају из члана 167. овог закона;
* одлучује о статусним променама и променама правне форме;
* даје одобрење на правне послове у којима постоји лични интерес, у складу са чланом 66. овог закона;
* даје сагласност на стицање, продају, давање у закуп, залагање или друго располагање имовином велике вредности у смислу члана 470. овог закона;
* врши друге послове и одлучује о другим питањима, у складу са овим законом и оснивачким актом.

**Члан 22.**

Скупштина одлучује двотрећинском већином од укупног броја гласова свих чланова Друштвa за следећа питања:

* повећању или смањењу основног капитала;
* статусним променама и променама правне форме;
* доношењу одлуке о ликвидацији друштва или подношењу предлога за покретање стечаја;
* расподели добити и начину покрића губитка;
* стицању сопствених удела друштва;
* стицању резервисаних сопствених удела друштва.

**Члан 23.**

Скупштина једногласно одлучује о обавези чланова на додатне уплате као и повраћају тих уплата .

**Члан 24.**

Седницама скупштине Друштвa председава Председник скупштине.

Годишња седница Скупштине одржава се најкасније у року од шест месеци након завшетка пословне године ради усвајања финансијских извештаја и одлучивања о расподели добити.

Седнице Скупштине које се одржавају између годишњих Скупштина су ванредне.

Седница Скупштине се сазива писменим путем позивом који се упућује сваком члану Друштвa на адресу која се води у Књизи удела, а позив може да буде упућен и у електронском облику.

Позив за седницу Скупштине Друштвa са предлогом дневног реда доставља се сваком члану најраније 15 (петнаест) а најкасније 7 (седам) дана пре дана одржавања седнице Скупштине.

Скупштина Друштвa се може одржати у свако време и без сазивања ако су са тим писмено сагласили сви чланови Друштвa.

Седница Скупштине може се одржавати коришћењем конференцијске везе или друге аудио и визуелне комуникацијске опреме, ако су са тим писмено сагласили чланови Друштвa.

Члан Скупштине, у поступку одлучивања, може гласати и писменим путем.

Кворум за одржавање Скупштине је 90% гласова свих чланова Скупштине. У случају да се скупштина Друштвa сазвана није могла одржати или одлучивати услед недостатка кворума, поново се сазива са истим предложеним дневним редом, најраније 10 (десет) дана а најкасније 30 (тридесет) дана од дана првог сазивања (поновљена скупштина). Кворум за одржавање поновљене скупштине је већина гласова свих чланова Скупштине.

Члан друштва може потписивањем писаног пуномоћја именовати било које друго лице да гласа у скупштини за њега, под условом да ово лице преузме обавезу чувања као пословне тајне свих информација и података које се односе на пословање Друштвa и на чланове Друштвa, односно обавезе да ће се уздржати од откривања ма које од горе наведених информација или података било ком трећем лицу. Члан Друштвa не може бити заступљен у скупштини са пуномоћником који би имао само део његових гласачких права, нити може дати пуномоћје већем боју лица.

Пуномоћје за скупштину Друштвa да се , по правилу, за једну седницу Скупштине, укључујући поновљену скупштину.

Члан Друштвa може гласати и писаним путем или другим начином испоруке докумената.

Свака одлука може се донети и ван седнице, уколико је потпишу сви Чланови Друштвa и унесу у Књигу одлука.

Одлуке Скупштине уносе се у записник који садржи нарочито податке о дану и месту одржавања, питањима која су предмет гласања, донетим одлукама, одговорима директора на поједина питања.

Након доношења одлука из надлежности Скупштине, члан саставља и потписује записник и донете одлуке уписује у Књигу одлука. Одлуке Скупштине су пуноважне од дана доношења, осим уколико је посебним прописом предвиђено другачије.

**ЗАСТУПАЊЕ ДРУШТВА**

**Члан 25.**

Друштво има Директора који је законски заступник Друштвa, Директор се региструје у складу са Законом о регистрацији.

Директора именује и разрешава Скупштина Друштвa и са њим након именовања потписује уговор о регулисању међусобних права, обавеза и одговорностима директора Друштвa.

Мандат директора је на 4 године.

**Члан 26.**

Директор води послове Друштвa у складу са законом, овим оснивачким актом и одлукама Скупштине. Поред вођења Друштвa, Директор обављати све друге послове који нису у надлежности Скупштине.

Директор је одговоран за уредно водјење пословних књига Друшта, као и за тачност финасијских извештаја.

Директор заступа Друштво појединачно у унутрашњем и у спољнотрговинском промету са неограниченим овлашћењима Директор може пренети право заступања другим члановима Друштвa.

Директор обавља и друге послове који нису у надлежности скупштине и надзорног одбора

**Члан 27.**

Скупштина може својом одлуком променити начин заступања Друштвa и поставити границе при заступању, а свака промена заступника или промена начина заступања мора се регистровати.

**Члан 28.**

Прокура је овлашћење којим Друштво овлашћује једно или више лица за закључивање правних послова и радњи у вези са делатношћу Друштвa, а не садржи овлашћење за закључивање послова који се односе на отуђење и оптерећење непокретности. Прокуру даје Друштво једном лицу или већем броју лица као појединачну или заједничку. Прокуриста потписује привредно Друштво под својим пуним именом, са јасном назнаком свог својства које произилази из прокуре са ознаком ''пп”.

Прокуру Друштво може да опозове у свако доба.

**ЛИЧНИ ИНТЕРЕС И ИНТЕРЕС ДРУШТВА**

**Члан 29.**

Заступници Друштвa, као и ликвидациони управник Друштвa, дужна су да у том својству извршавају своје послове савесно, са пажњом доброг привредника, у разумном уверењу да делују у најбољем интересу привредног Друштвa и да поступају савесно и лојално према Друштву.

Лица која имају лични интерес, дужна су нарочито да : не користе имовину Друштвa у личном интересу; не користе повлашћене информације у Друштву за лично богаћење; не злоупотребљавају позиције у Друштву за лично богаћење; не користе пословне могућности Друштвa за своје личне потребе и сл. (лични интерес).

Лични интерес постоји ако лице наведено у ставу првом овог члана или члан његове породице је :

-уговорна страна у правном послу са Друштвом;

-у финансијском односу са лицем из правног посла или радње које закључује уговор са Друштвом или које има финансијске интересе у том послу или радњи, по основу којих се разумно може очекивати да утичу на његово поступање супротно интересу Друштвa;

-је под контролним утицајем стране из правног посла или радње или лица које има финансијски интерес у правном послу или радњи, тако да се основано може очекивати да утичу на његово поступање супротно интересу Друштвa.

Лице које закључује правни посао са Друштвом не повређује правило сукоба интереса и није одговорно за накнаду штета која произађе из сукоба интереса, ако је правни посао одобрен у доброј вери од стране Скупштине Друштвa.

Повреда сукоба интереса и забране кнкуренције даје Друштву, поред права на накнаду штете и друга права у складу са законом.

**ПОСЛОВНА ТАЈНА**

**Члан 30.**

Пословном тајном сматра се информација о пословању одређена одлуком органа Друштвa, за коју је очигледно да би проузроковала знатну штету Друштву ако дође у посед трећег лица.

Лица за која се утврди да су повредила пословну тајну одговарају за штету проузроковану Друштву која настане у погледу чувања пословне тајне, односно њеног саопштавања у складу са законима и другим прописима.

**ИЗМЕНА ОСНИВАЧКОГ АКТА И ЧУВАЊЕ ДОКУМЕНТАЦИЈЕ**

**Члан 31.**

Овај Оснивачки акт може се мењати само у складу са законом, односно измена овог оснивачког акта врши се у писаној форми и није потребна овера потписа.

Законски заступник друштва је у обавези да након сваке измене оснивачког акта сачини и потпиће пречишћени текст документа.

Измене оснивачког акта региструју се након сваке измене у складу са Законом о регистрацији.

**Члан 32.**

Друштво чува следећа документа и акта:

* Оснивачки акт, укључујући и све његове измене;
* Решење о регистрацији,
* Интерна документа одобрена од Скупштине;
* Књигу одлука;
* Акт о образовању сваког огранка друштва и представништва (заступништва);
* Документа која доказују својину и сва друга права друштва на имовину;
* Записнике и одлуке скупштине друштва;
* Финансијске извештаје, извештаје о пословању и извештај ревизора;
* Књиговодствену документацију и рачуне;
* Документа о финансијским извештајима и извештајима о пословању поднета надлежним органима;
* Листу повезаних Друштава са подацима о уделима или другим правима у њима;
* Књигу удела;
* Листу са пуним именима и адресама свих лица која су овлашћена да заступају Друштво и ревизора Друштвa, као и податке да ли лица која су овлашћена да заступају Друштво то чине колективно или појединачно;
* Пуно име и адресу интерног ревизора и чланова одбора ревизора;
* Листу свих преноса удела укључујући и залогу и било који други пренос лицу које тиме не постаје члан Друштвa;
* Списак свих уговора које су са друштвом закључили Председник и чланови Управног одбора, заступници Друштвa и са њима повезана лица;
* Податке о повраћају пореза, процена пореза и сву осталу документацију у вези са пореским обавезама.

Друштво је дужно да чува документа и акте у роковима предвиђених законом односно прописима о архивској грађи.

**ТРАЈАЊЕ И ПРЕСТАНАК ДРУШТВА**

**Члан 33.**

Друштво се оснива на неодређено време.

**Члан 34.**

* Друштво престаје у следећим случајевима:
* Одлуком скупштине Друштвa;
* Статусним променама које воде престанку Друштвa;
* Стечајем (банкротством);
* Правноснажном одлуком којом се утврђује да је регистрација друштва била ништава и одређује брисање Друштвa;
* Наступањем других догађаја прописаних законом.

ТРОШКОВИ ОСНИВАЊА

**Члан 35.**

Укупан износ трошкова оснивања друштва утврђен је у висини од:

\_\_\_\_\_\_\_\_\_\_\_\_\_\_\_ динара ( словима: \_\_\_\_\_\_\_\_\_\_\_\_\_\_\_\_\_\_\_\_) и сносиће Спортско Удружење Фудбалски Савез Србије.

**ЗАВРШНЕ ОДРЕДБЕ**

**Члан 36.**

* Будући чланови Друштвa који му евентуално накнадно приступе, правни следбеници садашњих или будућих чланова Друштвa, као и купци/стицаоци удела/дела удела садашњих или будућих чланова Друштвa су дужни да дају писмену изјаву у којој наводе да су упознати са одредбама како овог Оснивачког акта, тако и Уговора чланова Друштвa, и да пристају да приступе Друштву уз пуно знање и прихватање наведених аката.

**Члан 37.**

* На питања која нису регулисана овим Оснивачким актом сходно се примењују одредбе Закона о привредним друштвима.

**Члан 38.**

* Уговор је у 4 (четири) истоветних примерака, сачињен на српском језику и један примерак служи за потребе овере, један за потребе регистра, по један примерак за потребе чланова Друштвa, и јадан примерак за Друштво.

У Нишу, године

Оснивачи-чланови друштва:

**Град Ниш Спортско Удружење Фудбалски Савез Србије**

**Градоначелница Генерални секретар**

*\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_*

*Драгана Сотировски Јован Шурбатовић*

*(потпис оснивача) (потпис оснивача)*